Najat A. Saliba

Najat A. Saliba () kimikari libanoarra da. Emakumezko Zientzilarien L'Oréal-UNESCO saria jaso zuen 2019an, kutsatzaile atmosferiko minbizi eragileen inguruko ikerketak egiteagatik.
 Ikasketak 
Landetxe batean hazi zen eta 1975ean Libanoko Gerra Zibila hasi zenean familia Beirut hiriburura aldatu zen. Libanoar Unibertsitatean amaitu zituen kimika ikasketak 1986an eta Kalifornian egin zituen masterra eta doktoretza. Najat A. Salibaren tesia uraren kutsaduraren eta katalisi tekniken ikerketen ingurukoa izan zen.

 Ibilbide zientifikoa 
Libanoko Gerra Zibila amaitu zenean Beirutera itzuli zen eta 2001ean Beiruteko Amerikar Unibertsitatean hasi zen lanean. 

2002an Etorkizun Jasangarrirako Naturaren Kontserbaziorako Ibsar Zentroaren sortzaileetako bat izan zen. Erakunde horren xedea Libanoko biodibertsitatea babestea zen. Ordutik Najat A. Saliba bera da zuzendaria eta Beiruteko Amerikar Unibertsitatean Laborategi Atmosferiko eta Analitikoa ezarri zuen. Hasiera batean produktu kimikoak lortzeko oztopoak izan zituen, mendebaldeko enpresek nekez bidaltzen baitzituzten produktu horiek Libanora, armak eraikitzeko erabiliko ziren beldurrez.

Najat A. Salibak Libanoko eta Ekialde Hurbileko inguruneko kutsatzaileak ikertzen ditu; zigarreta elektronikoek eta nargileek askatzen dituzten partikula minbizi eragileak. Katxinbetan formaldehidoaren antzeko konposatuak identifikatu zituen lehen ikerlaria izan zen eta zigarreta elektronikoak karbono monoxidoa sor dezaketela ere ikusi zuen.

Libanoko kutsatzaile atmosferikoen lehenengo datu basea ere osatu zuen. Aire librean zaborra erretzeak airean egon daitezkeen partikula minbizi eragileen kopurua %2.300 handitzen duela demostratu zuen. Beiruteko eraikin bateko laugarren solairuan neurtu zituen partikula horiek honako hauek ziren: hidrokarburo aromatiko poliziklikoak, beruna, kadmioa, titanioa eta artsenikoa, gehienak metalen errekuntzatik askaturikoak. 

Beiruteko Amerikar Unibertsitateko Udal Hondakin Solidoen gida egin zuen. Hoditerietak ikerketa kimikoak egiteko protokoloak ezarri zituen eta aireko kutsatzaileak ikertzeko material eta metodo berritzaileak garatu ditu.

 Sariak 
 Zientzia Ikerketaren Libanoko Batzordearen Saria (2016)
 Amerikako Fisiologia Elkartearen Diziplinarteko ikerketaren Saria (2018)
 Emakumezko Zientzilarien L'Oréal-UNESCO saria (2019)
 Zedroaren Ordena Nazionala (2019)

 Erreferentziak 

 Kanpo estekak 

Kategoria:Libanoko zientzialariak
Kategoria:Emakume kimikariak
Kategoria:Emakumezko Zientzialarien L'Oréal-UNESCO saridunak